Document ID: /roh_data/filtered/fineweb-2-filterrobots_roh.jsonl.gz/32002

Per l'indeschavla giada han gì lieu las producziuns libras per solists ed ensembles – questa giada a Samedan e quai cun in record da participants. Anc mai avant èn s'annunziads 39 solists e set ensembles per quest'occurrenza.
Nagins puncts u rangs – ma tuttina ambiziuns grondas
Las musicistas ed ils musicists sa preschentan ad ina giuria professiunala. Quella na scumparta però betg puncts u rangs – ella preschenta a mintgin in rapport professiunal per optimar il savair musical persunal.
Ils participants sa preparan professiunalmain e la tensiun è palpabla. Avant il recitar davant la giuria trenescha mintgin anc sulet en in chamberlet.
S'inscuntrar, far amicizia e promover ils giuvens musicists
L'occurrenza da las producziuns libras per solists ed ensembles duai esser in lieu per entrar en contact cun auters musicists. Ils rapports professiunals ed ils tips e trics duessan promover ils musicists giuvens e pussibilitar in svilup musical.
TR Telesguard 17:40